कुछ सालों पहले तक प्रतिष्ठित और रोजगार उन्मुख माने जाने वाला बीएड कोर्स अब अपनी चमक खोता जा रहा है। पिछले दशक के दौरान मान्यता लेने वाले बीएड कॉलेजों की बाढ़ का नतीजा है कि मौजूदा सत्र में तकरीबन 40 फीसद से ज्यादा सीटें खाली रह गई हैं। कई कॉलेजों में तो इतने कम दाखिले हुए हैं कि वे कोर्स संचालित नहीं कर पा रहे हैं। जबकि पिछले साल मेरठ विश्वविद्यालय से संबद्ध काफी कॉलेजों ने बीएड कोर्स की मान्यता खत्म कराई है। उनकी जगह पर कॉलेजों ने अन्य प्रबंधन पाठ्यक्रमों की मान्यता ली है। जानकारों के मुताबिक स्नातक स्तर के बाद बीएड में दाखिला मिलता है। करीब 5-6 साल पहले तक बीएड करने के बाद सरकारी नौकरी लगना तय माना जाता था। नौकरियों की संख्या में कमी और हजारों की संख्या में कॉलेजों की मान्यता मिलने से ऐसे हालत पैदा हुए हैं कि सीटें भरने के लिए नाको चने चबाने पड़ रहे हैं।